"Ou Foto" deur FERDI GREYLING
Oorspronklik gepos deur: @rogers.com OU FOTO - 'n Villanelle Ferdi Greyling Dis die bleek maan wat die getye draai; die water spoel soos tyd daar oor die strand. Blou bult die see by Mosselbaai. Ek en jy speel op die grofgeel sand, die Outenikwaberg bruin in die agtergrond. Dis die bleek maan wat die getye draai. Hierdie was eens die Strandlopers se land. Hulle lê nou wit in grotte se diep grond. Blou bult die see by Mosselbaai. Hulle wat heuning uit die steil kant van die Outenikwa kon rook en brand. Dis die bleek maan wat die getye draai. Ons lag in die branders - hand aan hand waar die bruin rivier in die see in mond, blou bult die see by Mosselbaai. Jy soet soos heuning uit die berg gebrand, en ek : saam op Kleinbrakrivier se strand. Dis die bleek maan wat die getye draai en die see blou bult by Mosselbaai.